text: Kolding-landmand vil i Europa-parlamentet
  30 maj 2013 kl. 05.44
  På et opstillingsmøde onsdag aften i Bramdrupdamhallen med 100 deltagere blev den 55-årige landmand Asger Christensen fra Jordrup valgt som Venstres kandidat til valget til Europa-Parlamentet i 2014 for Trekantområdet, som består af kommunerne Vejle, Fredericia, Kolding, Vejen og Billund.
  Han var oppe imod journalist Jens Nørgaard fra Børkop.
  Venstres liste til Europa-parlamentet gøres klar på landsmødet i oktober, og kommer til at bestå af 14 kandidater fra de lokale Europa-udvalg, en spidskandidat og en kandidat fra Venstres Ungdom.
  Listen opstilles sideordnet, så det alene er de personlige stemmer, der afgør, hvem der bliver valgt. Kandidaterne opstilles alfabetisk på listen.
  I det nuværende Europa-Parlament har Venstre tre medlemmer, men hvis den nuværende tilslutning i meningsmålingerne holder, skulle Venstre kunne få 4, hvilket giver Asger Christensen gode muligheder for at blive valgt, da han er kendt i brede kredse i landbruget bl.a. som formand for kolding Herreds Landboforening fra 1988 til 2012.
  